Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 398/19)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen af denne meddelelse.

Enhedsdokument

»Carne Ramo Grande«

EU-nr.: PDO-PT-02640 – 13. oktober 2020

BOB (X) BGB ( )

1. Betegnelse

»Carne Ramo Grande«

2. Medlemsland eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.1. Kød (og slagteaffald), fersk

3.2. Beskrivelse af produktet med betegnelsen i punkt 1

Fersk, kølet og frosset kød fra kvæg af racen Ramo Grande, der er indført i stambogen for racen Ramo Grande, og som er født, opdrættet og slagtet i det afgrænsede geografiske område i overensstemmelse med denne varespecifikation.

»Carne Ramo Grande« kan udbydes til salg i form af slagtekroppe, halve slagtekroppe eller kvarte slagtekroppe samt udskæringer, der kan være hele eller skiveskårne. Ud over de traditionelle præsentationsformer – slagtekroppe eller pakkede udskæringer (hele eller skiveskårne) – kan »Carne Ramo Grande« også udbydes til salg i form af hakket kød.

Kødet er af dybrød farve (dybere ved kontakt med luft og ved ældre dyr) med en fast konsistens på grund af bindevæv i varierende andel og med den aromatiske lugt, der er karakteristisk for arten. Fedtet er godt fordelt under huden, i hulrum, i og mellem muskler. Hvidt fedt med fast konsistens, når slagtekroppen er afkølet. Ikke fedtet at røre ved.

Der er defineret fem kategorier:

— Vitelão [årstyr] – kød fra slagtekroppe af kvæg på mellem 8 og 12 måneder, klassificeret i kategori »Z« og med en slagtet vægt på mindst 110 kg.

— Novilho/a [ung tyr/kvie] – kød fra slagtekroppe af kvæg på mellem 12 og 24 måneder for hele handyr (kategori »A«) og mindst 12 måneder for hundyr (kategori »E«) med en slagtet vægt på mindst 130 kg (kategori »A«) og 120 kg (kategori »E«).

— Macho inteiro (Touro) [hele handyr (tyr)] – kød fra hele handyr på mindst 24 måneder (kategori »B«) med en slagtet vægt på mindst 200 kg.

— Castrado [kastreret tyr eller stud] – kød fra slagtekroppe af kastrerede handyr på mindst 12 måneder (kategori »C«) og med en slagtet vægt på mindst 130 kg.

— Vaca [ko] – kød fra slagtekroppe af hundyr, der allerede har kælvet, klassificeret i kategori »D« og med en slagtet vægt på mindst 200 kg.

Kødet er mørt, saftigt og velsmagende. Kød i kategorierne Vitelão og Novilho/a er mest mørt, men kød fra de andre alderskategorier er lige så saftigt og velsmagende.

Klassificering af slagtekroppe

Slagtekroppe, der er klassificeret i følgende identificerede kategorier, er tilladt.

— Kropsbygning:

Novilho/a [ung tyr/kvie] Macho inteiro (Touro) [hele handyr (tyr)] Kastrado [kastreret tyr/stud] – kategori S, E, U, R og O er tilladt.

Andre alderskategorier – i betragtning af de morfologiske og funktionelle kendetegn, der er specifikke for racen Ramo Grande, og den type husdyravl, der praktiseres, navnlig med hensyn til køn, alder og dyrenes vægt ved slagtning, er slagtekroppe i kategori »P« tilladt ud over ovennævnte kategorier.

— Fedningsgrad:

Slagtekroppe med en fedningsgrad på 1 er ikke tilladt.

3.3. Foder (kun for produkter af animalsk oprindelse) og råvarer (kun for forarbejdede produkter)

Dyrene fodres i overensstemmelse med traditionelle opdrætsmetoder. Basisfoderet er græsning på naturlige eller forbedrede græsningsarealer, der anvendes til direkte græsning med en blanding af græs og andre planter, såsom Lolium perenne (flerårig rajgræs), Lolium multiflorum (italiensk rajgræs), Trifolium repens (hvidkløver), Trifolium pratense (rødkløver) og Dactylis glomerata (almindelig hundegræs), som alle er tilgængelige året rundt på grund af de gunstige jordbunds- og klimaforhold på Azorerne.

Kalvene dier hos mødrene i mindst de første tre måneder. De fravænnes ved 6-7 måneder. Da kalvene indtil dette tidspunkt ledsager deres mødre til græsgangene, spiser de også græs og foder.

Det voksne kvæg spiser frisk græs, og deres foder suppleres med græsensilage, hø, fodermajs eller majsensilage eller andet foder fra bedriften (f.eks. majskorn, tørre majsblade, stilke af sød kartoffel, sød klæbefrø) eller fra andre bedrifter på Azorerne.

Når kvægets ernæringsmæssige behov ikke fuldt ud dækkes ved græsning (typisk på små, spredte bedrifter), navnlig i slutfedningsfasen, eller hvis dårlige vejrforhold medfører fodermangel, kan foderblandinger anvendes til at give energi og protein. Fodertilskud indkøbt uden for Azorerne må aldrig udgøre mere end 50 % af tørstoffet i dyrenes samlede årlige kost.

3.4. Specifikke etaper af produktionen, som skal finde sted i det afgrænsede geografiske område

Fødsel, opdræt og slagtning.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

––

3.6. Særlige regler for mærkning af det produkt, som betegnelsen henviser til

Uanset salgsform skal »Carne Ramo Grande« være markeret med en af følgende betegnelser: »Carne Ramo Grande – Denominação de Origem Protegida« [Carne Ramo Grande – beskyttet oprindelsesbetegnelse] eller »Carne Ramo Grande DOP« [Carne Ramo Grande BOB].

4. Kort angivelse af det geografiske områdes afgrænsning

Det geografiske område for »Carne Ramo Grande« er øgruppen Azorerne, der består af ni øer: Santa Maria, São Miguel, Terceira, Graciosa, São Jorge, Pico, Faial, Flores og Corvo.

5. Tilknytning til det geografiske område

Øgruppen Azorerne har tempereret kystklima med milde temperaturer og lave temperaturudsving, høj relativ luftfugtighed og nedbør. Den vulkanske jordbund består af lerjord, sandet lerjord og lermuld og er rig på organisk materiale og kalium.

Jordbunden og klimaet giver tilsammen naturlige betingelser, der fremmer græssets vækst, og dermed kan dyrene græsse året rundt.

Produktionssystemet er i det væsentlige afhængigt af græsning og produktion af foder. Produkterne fremstilles ved hjælp af miljømæssigt bæredygtige metoder med meget få råstoffer udefra.

Jordbunds- og klimaforholdene på Azorerne sikrer græsvækst året rundt. Væksten varierer dog i forhold til temperaturer og nedbørsniveauer. Derfor er græsvæksten på sit højeste i foråret/sommeren. Biodiversiteten er høj på græsningsarealerne, og det giver mulighed for at dække de fleste af Ramo Grande-kvægets ernæringsbehov året rundt. Kvægavl på Azorerne har altid været baseret på en god udnyttelse af naturressourcerne med stor respekt for det naturlige miljø og fokus på bæredygtighed. Ramo Grande-racens generelle kendetegn skyldes de naturlige forhold på øerne og den traditionelle anvendelse af racen. Dyrene har altid været holdt til tre formål (som trækdyr og som kød- og malkekvæg). Landbrugerne har traditionelt brugt Ramo Grande-tyrene til løbning af køerne i en eller to avlssæsoner for derefter at kastrere dem og bruge dem til pløjning og som trækdyr. Dyrene har opfyldt de foreliggende behov og samtidig løbende leveret kød og mælk, der har været en vigtig del af landbrugernes kost. Da kvæget er blevet opdrættet i såkaldt subsistenslandbrug, har landbrugerne tilbragt meget tid i nærheden af dyrene. Ekstensivt landbrug og landbrugernes særlige ekspertise (med hensyn til dyrenes kost og husdyravl) har sikret gode levevilkår for dyrene. Dette har bidraget til de fremstillede produkters særlige kvalitet. På grund af dyrenes vigtige funktion (som trækdyr), har dyrene traditionelt været meget i kontakt med mennesker, især ved træning til arbejdsdyr. Dyrene er lærenemme og tamme, især over for ejerne, som har gjort en stor indsats for at sikre, at dyrene er blevet fodret i overensstemmelse med arbejdet og som beskyttelse mod koldt vejr eller andre ugunstige vejrforhold. Dyrene er traditionelt for det meste blevet opstaldet i »atafonas« (møller),»palheiros« (hølofter) og »lojas« (værksteder) i landbrugernes hjem, hvor de har sørget for varme på de kolde årstider. De er derfor blevet holdt i nærheden af mennesker, og denne nærhed til dyrene er givet videre fra generation til generation. I dag gennemføres lokale begivenheder (parader, konkurrencer og folkloreudstillinger, ofte i tilknytning til religiøse begivenheder til ære for Helligånden), hvor kvægopdrætterne samles, netværker og møder andre, der også er stolte over at arbejde med kvægopdræt. Det skal bemærkes, at selv om det gennemsnitlige antal kvæg pr. bedrift er lavt, er der et stærkt ønske om at videreføre traditionen med tæt tilknytning mellem landbrugere og kvæg.

Kendetegnene ved »Carne Ramo Grande« med hensyn til smag, mørhed og saftighed skyldes opdrætsmetoderne. Jordbunds- og klimaforholdene på Azorerne kombineret med den særlige opdrætsmetode og dyrenes tamme natur betyder, at de kan græsse året rundt.

Kødet kommer fra dyr, der græsser og har mulighed for frit at bevæge sig mellem forskellige græsgange, og derfor har det en dybere farve. Alt efter dyrets alderskategori varierer farven på »Carne Ramo Grande«-kødet fra blegrød for de yngre dyr til mørkere rød, jo ældre dyrene er. Fedtets farve varierer også med dyrets alder, fra hvidt for yngre dyr til mere gulligt for stude og voksent kvæg (tyre og køer).

Klimaet (meget velegnet til kvægavl) og jordbunden (frugtbar og let at bearbejde) sikrer græsningsarealer af høj kvalitet. Derfor har det kvæg, der blev bragt til Azorerne, da øgruppen blev opdaget, og som derefter har tilpasset sig forholdene og udviklet sig, fået de særlige genetiske egenskaber, der kendetegner Ramo Grande-racen i dag.

Ramo Grande-opdrætterne værner om en enestående arvemasse, som de har bevaret fra forfædrenes avlsdyr gennem flere generationer, ofte under vanskelige omstændigheder. De har altid arbejdet for at værne om denne arv, og de har altid betragtet kvægbesætningerne som hørende til familien. Ved traditionelle festligheder på de forskellige øer i Azorerne, navnlig til hyldest af Helligånden, har kødet fra racen altid indgået i de typiske egnsretter, der serveres ved begivenhederne. Egnsretterne tilberedes med en kombination af ekspertise og traditionelle opskrifter fra de forskellige øer – eller fra landsby til landsby – som er videregivet gennem generationer, og opskrifterne fremhæver netop den smag og aroma, der er særlig for kødet fra denne race.

Kvæget spiller en vigtig rolle på Azorerne for at bevare det traditionelle landbrug og de lokale fejringer, og for det lokale køkken, som også de besøgende nyder godt af.

Varespecifikationens publikationsreference

(Artikel 6, stk. 1, andet afsnit, i gennemførelsesforordning (EU) nr. 668/2014)

https://tradicional.dgadr.gov.pt/images/prod_imagens/carne/docs/CE_Carne_Ramo_Grande_DOP.pdf

(1) EUT L 343 af 14.12.2012, s. 1.